Paulpietersburg

Paulpietersburg is 'n dorp in die noorde van KwaZulu-Natal, Suid-Afrika. Die dorp het 'n bevolking van 1 859 in 2011 gehad en is genoem na Paul Kruger en Piet Joubert.

 Geskiedenis 
Paulpietersburg, saam met Vryheid en Utrecht, was eens op 'n tyd by die Zuid-Afrikaansche Republiek ingelyf. Paulpietersburg was ook op 'n tyd by Zoeloeland ingelyf. Die dorp is in 1888 deur HJ Maarschalk opgemeet as deel van die Zuid-Afrikaansche Republiek. Die oorspronklike naam was Paulpietersrust. Dié naam is later na Paulpietersdorp verander en in 1896 na Paulpietersburg. Met die uitbreek van die Tweede Vryheidsoorlog was daar 20 gesinne in die dorp. Die dorp is na die oorlog by KwaZulu-Natal ingelyf. Die dorp het in 1958 munisipale status behaal.

 Distrik 
Die distrik is 1 414 km2 groot en waterryk met reënval van tot 1 000 mm per jaar. Gemengde boerdery word beoefen – vleis- en melkbeeste, mielies, sorghum, grondbone en peulplante. Daar is ook groot bloekom-, denne- en wattelplantasies in die distrik.

 Geografie 
duimnael|links|220px|Makateeskop (1 737 m) is 'n uitloper van die Elandsberg. Die naam is moontlik afgelei van Makhataskop, wat die 18de-eeuse Hlubi-hoofman Makhatha ka Ndlukazi in herinnering roep.
Die dorp lê op die oostelike rand van die Drakensbergeskarp. Die Makateeskop (1 737 m) in die weste en Dumbe (1 526 m) in die suidooste oorheers die omgewing. Dumbe is afgelei van die Zoeloewoord madumbe wat die Zoeloenaam is vir 'n aartappelagtige knol wat op die berg verbou is.

 Sien ook 
 Lys van dorpe in Suid-Afrika

 Bronne 
 Op Pad in Suid-Afrika. B.P.J. Erasmus. 1995. 
 Ensiklopedie van Suidelike Afrika, Eric Rosenthal, 1967.

 Verwysings 

Kategorie:Nedersettings in KwaZulu-Natal